ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΕΥΡΩΠΑΪΚΟ ΚΟΙΝΟΒΟΥΛΙΟ σύμφωνα με το άρθρο 251 παράγραφος 2 δεύτερο εδάφιο της συνθήκης ΕΚ σχετικά με την Κοινή θέση που καθόρισε το Συμβούλιο σχετικά με την έκδοση του κανονισμού του Ευρωπαϊκού Κοινοβουλίου και του Συμβουλίου για τη χάραξη του πλαισίου για τη δημιουργία του Ενιαίου Ευρωπαϊκού Ουρανού του κανονισμού του Ευρωπαϊκού Κοινοβουλίου και του Συμβουλίου σχετικά με την παροχή υπηρεσιών αεροναυτιλίας στο πλαίσιο του Ενιαίου Ευρωπαϊκού Ουρανού του κανονισμού του Ευρωπαϊκού Κοινοβουλίου και του Συμβουλίου σχετικά με την οργάνωση και τη χρήση του εναέριου χώρου στο πλαίσιο του Ενιαίου Ευρωπαϊκού Ουρανού του κανονισμού του Ευρωπαϊκού Κοινοβουλίου και του Συμβουλίου σχετικά με τη διαλειτουργικότητα του ευρωπαϊκού δικτύου διαχείρισης της εναέριας κυκλοφορίας

2001/0060 (COD) 2001/0235 (COD) 2001/0236 (COD) 2001/0237 (COD)

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΕΥΡΩΠΑΪΚΟ ΚΟΙΝΟΒΟΥΛΙΟ σύμφωνα με το άρθρο 251 παράγραφος 2 δεύτερο εδάφιο της συνθήκης ΕΚ σχετικά με την Κοινή θέση που καθόρισε το Συμβούλιο σχετικά με την έκδοση του κανονισμού του Ευρωπαϊκού Κοινοβουλίου και του Συμβουλίου για τη χάραξη του πλαισίου για τη δημιουργία του Ενιαίου Ευρωπαϊκού Ουρανού του κανονισμού του Ευρωπαϊκού Κοινοβουλίου και του Συμβουλίου σχετικά με την παροχή υπηρεσιών αεροναυτιλίας στο πλαίσιο του Ενιαίου Ευρωπαϊκού Ουρανού του κανονισμού του Ευρωπαϊκού Κοινοβουλίου και του Συμβουλίου σχετικά με την οργάνωση και τη χρήση του εναέριου χώρου στο πλαίσιο του Ενιαίου Ευρωπαϊκού Ουρανού του κανονισμού του Ευρωπαϊκού Κοινοβουλίου και του Συμβουλίου σχετικά με τη διαλειτουργικότητα του ευρωπαϊκού δικτύου διαχείρισης της εναέριας κυκλοφορίας

1. Διαδικασία

Στις 10 Οκτωβρίου 2001, η Επιτροπή υπέβαλε τέσσερεις νομοθετικές προτάσεις για τη δημιουργία του Ενιαίου Ευρωπαϊκού Ουρανού [1], με σκοπό την έγκρισή τους σύμφωνα με τη διαδικασία συναπόφασης που προβλέπεται στο άρθρο 251 της συνθήκης για την ίδρυση της Ευρωπαϊκής Κοινότητας. Οι εν λόγω προτάσεις διαβιβάσθηκαν στο Ευρωπαϊκό Κοινοβούλιο και στο Συμβούλιο, στις 11 Οκτωβρίου 2001.

[1] Πρόταση κανονισμού του Ευρωπαϊκού Κοινοβουλίου και του Συμβουλίου για τον καθορισμό του πλαισίου για την υλοποίηση του ενιαίου ευρωπαϊκού ουρανού (COM(2001) 123 τελικό/2 της 30.11.2001 - 2001/0060 (COD).

Στις 15 Μαΐου 2002, η Επιτροπή των Περιφερειών διατύπωσε θετική γνώμη.

Στις 17 Ιουλίου 2002, η Ευρωπαϊκή Οικονομική και Κοινωνική Επιτροπή διατύπωσε θετική γνώμη.

Στις 3 Σεπτεμβρίου 2002, το Ευρωπαϊκό Κοινοβούλιο διατύπωσε θετική γνώμη, με ορισμένες τροπολογίες, κατά την πρώτη του ανάγνωση.

Στις 26 Νοεμβρίου 2002, η Επιτροπή ενέκρινε τροποποιημένη πρόταση, COM(2002) 658 τελικό, η οποία διαβιβάσθηκε στο Συμβούλιο στις 28 Νοεμβρίου 2002.

Στις 18 Μαρτίου 2003, το Συμβούλιο ενέκρινε ομόφωνα την κοινή του θέση.

2. Στόχοι των πρότάσεων της Επιτροπής

Το σύστημα ελέγχου της εναέριας κυκλοφορίας στην Κοινότητα λειτουργεί σχεδόν στα όρια της δυναμικότητάς του. Αποτελεί, επομένως, πηγή καθυστερήσεων της εναέριας κυκλοφορίας. Οι καθυστερήσεις καθιστούν τις αεροπορικές μεταφορές απρόβλεπτες για τους επιβάτες των αεροπορικών μεταφορών και τους φορείς εκμετάλλευσης και επιβάλλουν τεράστιο οικονομικό κόστος στους αερομεταφορείς και τους καταναλωτές. Λόγω της έλλειψης δυναμικότητας του συστήματος ελέγχου της εναέριας κυκλοφορίας διακυβεύεται επίσης η λειτουργία της εσωτερικής αγοράς. Η έλλειψη αυτή προέρχεται κυρίως από τον κατακερματισμό του συστήματος διαχείρισης της εναέριας κυκλοφορίας (Air Traffic Management, ATM), που καταλήγει επίσης σε υψηλό κόστος συντονισμού. Υπάρχει συνεπώς ανάγκη να βελτιωθεί η διαλειτουργικότητα του συστήματος μεταξύ των διαφόρων κρατών μελών.

Για να αποκαταστήσει αυτές τις ελλείψεις, η Επιτροπή ενέκρινε, τον Οκτώβριο του 2001, νομοθετική δέσμη με σκοπό την επίτευξη του στόχου ενός Ενιαίου Ευρωπαϊκού Ουρανού. Οι στόχοι της προτεινόμενης νομοθεσίας είναι οι εξής:

- να βελτιωθεί και να ενισχυθεί η ασφάλεια,

- να επιτευχθούν περισσότερο αποτελεσματικές και ολοκληρωμένες υπηρεσίες αεροναυτιλίας, βάσει παροχής υπηρεσιών με γνώμονα τη ζήτηση,

- να αναδιαρθρωθεί ο ευρωπαϊκός εναέριος χώρος σε συνάρτηση με τη ροή της κυκλοφορίας, παρά σύμφωνα με τα εθνικά σύνορα,

- να δημιουργηθεί επιπλέον δυναμικότητα και να αυξηθεί η συνολική αποδοτικότητα του συστήματος ATM.

Η νομοθετική δέσμη της Επιτροπής περιλαμβάνει τέσσερεις προτάσεις κανονισμών, που καλύπτουν τα βασικά στοιχεία για ένα ομοιογενές σύστημα ATM.

2.1 Κανονισμός του Ευρωπαϊκού Κοινοβουλίου και του Συμβουλίου για τη χάραξη του πλαισίου για τη δημιουργία του Ενιαίου Ευρωπαϊκού Ουρανού (2001/0060 (COD))

Με αυτή την πρόταση κανονισμού καθορίζονται τα τέλη του 2004 ως προθεσμία για τη δημιουργία του Ενιαίου Ευρωπαϊκού Ουρανού. Προτείνεται θεσμικό πλαίσιο για τη δημιουργία του Ενιαίου Ευρωπαϊκού Ουρανού. Σύμφωνα με το εν λόγω πλαίσιο, η Κοινότητα νομοθετεί, ο Eurocontrol, κατά περίπτωση, προπαρασκευάζει σχέδια μέτρων με σκοπό την ενσωμάτωσή τους στο κοινοτικό δίκαιο και τα κράτη μέλη επιβάλλουν τους κανόνες, υπό την επιφύλαξη του ρόλου της Επιτροπής ως θεματοφύλακα της συνθήκης. Με αυτόν τον κανονισμό προτείνεται επίσης σημαντική ενίσχυση του διεθνούς συντονισμού. Το θεσμικό πλαίσιο αποσκοπεί στην εξάλειψη της διοικητικής και οργανωτικής συμφόρησης στο πεδίο των διαδικασιών λήψης αποφάσεων και επιβολής στον τομέα της διαχείρισης της εναέριας κυκλοφορίας.

2.2 Κανονισμός του Ευρωπαϊκού Κοινοβουλίου και του Συμβουλίου σχετικά με την παροχή υπηρεσιών αεροναυτιλίας στο πλαίσιο του Ενιαίου Ευρωπαϊκού Ουρανού (2001/0235 (COD))

Η παρούσα πρόταση κανονισμού αποσκοπεί στην προώθηση της ασφαλούς και αποδοτικής παροχής υπηρεσιών αεροναυτιλίας, κατά ομοιογενή και διαλειτουργικό τρόπο σε ολόκληρη την Κοινότητα. Εξασφαλίζει λειτουργικό διαχωρισμό μεταξύ των εθνικών εποπτικών αρχών και των παρόχων υπηρεσιών αεροναυτιλίας. Ο διαχωρισμός αυτός είναι συμβατός τόσο με δημόσια, όσο και με ιδιωτικά μέσα ιδιοκτησίας και παροχής υπηρεσιών - οποιοδήποτε μοντέλο και να υιοθετήσουν τα επιμέρους κράτη μέλη. Οι απαιτήσεις ασφαλείας του Eurocontrol θα μεταφερθούν στους κοινοτικούς κανόνες. Ο κανονισμός εισάγει σύστημα πιστοποίησης για υπηρεσίες αεροναυτιλίας, με τον καθορισμό εναρμονισμένων απαιτήσεων για την παροχή τους σε κοινοτικό επίπεδο. Τα κράτη μέλη θα διατηρήσουν τη δικαιοδοσία τους να ορίζουν παρόχους υπηρεσιών που θα λειτουργούν υπό συνθήκες μονοπωλίου (υπηρεσίες ελέγχου της εναέριας κυκλοφορίας). Ο κανονισμός επίσης επιτρέπει την αναθεώρηση του παρόντος συστήματος τελών, ώστε να ενθαρρυνθεί η αποδοτική χρήση και η αποδοτική παροχή υποδομής ATM.

2.3 Κανονισμός του Ευρωπαϊκού Κοινοβουλίου και του Συμβουλίου σχετικά με την οργάνωση και τη χρήση του εναέριου χώρου στο πλαίσιο του Ενιαίου Ευρωπαϊκού Ουρανού (2001/0236 (COD))

Με την παρούσα πρόταση κανονισμού δημιουργείται ένας κοινοτικός εναέριος χώρος που συμπεριφέρεται ως ενιαίο λειτουργικό συνεχές, όπου οι κοινές διαδικασίες για τον σχεδιασμό, τον προγραμματισμό και τη διαχείριση του εναέριου χώρου θα εγγυώνται τις ασφαλείς επιδόσεις ολόκληρου του δικτύου διαχείρισης της εναέριας κυκλοφορίας. Στον κανονισμό ορίζονται οι αρχές που διέπουν την οργάνωση και τη χρήση του εναέριου χώρου, τον συντονισμό μεταξύ του πολιτικού και του στρατιωτικού τομέα και τη διαχείριση της ροής της εναέριας κυκλοφορίας. Οι σημαντικότερες ενέργειες θα είναι η δημιουργία Ευρωπαϊκής Περιοχής Πληροφοριών Πτήσης Ανώτερου Εναέριου Χώρου, η οποία θα αντικαταστήσει τις υπάρχουσες εθνικές ζώνες, και η αναδιάρθρωση του εναέριου χώρου σε λειτουργικά τμήματα εναέριου χώρου κατάλληλου μεγέθους, με βάση κριτήρια ασφάλειας και αποτελεσματικότητας, ανεξαρτήτως εθνικών συνόρων.

2.4 Κανονισμός του Ευρωπαϊκού Κοινοβουλίου και του Συμβουλίου σχετικά με τη διαλειτουργικότητα του ευρωπαϊκού δικτύου διαχείρισης της εναέριας κυκλοφορίας (2001/0237 (COD))

Στην παρούσα πρόταση κανονισμού καθορίζονται οι αναγκαίες προϋποθέσεις για την εξασφάλιση διαλειτουργικότητας στην Κοινότητα μεταξύ των διαφόρων συστημάτων και συστατικών στοιχείων του δικτύου διαχείρισης εναέριας κυκλοφορίας και της αναβάθμισής τους σε νέες τεχνολογίες, κατά περίπτωση. Κεντρικός πυλώνας του κανονισμού αυτού είναι ο καθορισμός και η διαχείριση των διαδικασιών τυποποίησης της ευρωπαϊκής ATM, συμπεριλαμβανομένων των διαδικασιών εκτίμησης της συμμόρφωσης, σύμφωνα με τις κοινοτικές πολιτικές στον τομέα αυτόν.

3. Παρατηρήσεις επί της Κοινής Θέσης

Οι αριθμοί εντός αγκυλών στις παρατηρήσεις αναφέρονται στις αιτιολογίες και τα άρθρα της κοινής θέσης.

3.1 Κανονισμός του Ευρωπαϊκού Κοινοβουλίου και του Συμβουλίου για τη χάραξη του πλαισίου για τη δημιουργία του Ενιαίου Ευρωπαϊκού Ουρανού (2001/0060 (COD))

3.1.1 Γενικές παρατηρήσεις

Το Συμβούλιο εισήγαγε ορισμένες γενικές αλλαγές σε σχέση με την πρόταση της Επιτροπής. Οι αλλαγές αυτές αφορούν τόσο τη μορφή, όσο και την ουσία. Αν και το Συμβούλιο υιοθέτησε περισσότερο συντηρητική προσέγγιση, ώστε να αντικατοπτρίζονται τα αποκλειστικά δικαιώματα των κρατών μελών βάσει των εθνικών αμυντικών πολιτικών και των διεθνών υποχρεώσεων, οι αλλαγές αυτές είναι αποδεκτές, διότι εξασφαλίζουν την επίτευξη των στόχων του κανονισμού.

Η πρώτη αλλαγή αφορά το πεδίο εφαρμογής του κανονισμού (άρθρο [1]). Κατά την πρώτη του ανάγνωση, το Κοινοβούλιο συνέστησε να εξαρτώνται οι διατάξεις του κανονισμού από τις υποχρεώσεις των κρατών μελών, που απορρέουν από τη Σύμβαση της ICAO (τροπολογία 1) και τις εθνικές πολιτικές άμυνας και ασφάλειας (τροπολογία 8). Η Επιτροπή έκρινε ότι αυτό το ζήτημα ήδη καλυπτόταν επαρκώς στην πρότασή της. Το Συμβούλιο ενέκρινε διατάξεις ώστε να αντικατοπτρίζονται οι υποχρεώσεις που απορρέουν από τη Σύμβαση του Σικάγου του 1944, όσον αφορά την κυριαρχία (άρθρο [1 παράγραφος 2]) και τα δικαιώματα και τις υποχρεώσεις των κρατών μελών (άρθρο [1 παράγραφος 3]). Η Επιτροπή αποσαφήνισε σε μονομερή δήλωση ότι το άρθρο [1 παράγραφος 3] μπορεί να εφαρμόζεται μόνον όσον αφορά υποχρεώσεις των κρατών μελών έναντι τρίτων χωρών [2]. Στην κοινή θέση επίσης διευκρινίσθηκαν οι στρατιωτικές προεκτάσεις, με την εκ νέου επιβεβαίωση του μη στρατιωτικού πεδίου εφαρμογής του κανονισμού (άρθρο [1 παράγραφος 2]) και τη συγκεκριμένη μνεία της ρήτρας διασφαλίσεων (άρθρο [11]), προσδιορίζοντας έτσι λεπτομερώς το πεδίο εφαρμογής της πολιτικής και της στρατιωτικής συνεργασίας στο πλαίσιο του Ενιαίου Ευρωπαϊκού Ουρανού. Επιπλέον, το Συμβούλιο, έχοντας επίγνωση της ανάγκης να υποστηριχθεί η υλοποίηση του Ενιαίου Ευρωπαϊκού Ουρανού λαμβανομένων πλήρως υπόψη των στρατιωτικών απαιτήσεων, υπέβαλε γενική δήλωση σχετικά με την ανάγκη διεθνούς συνεργασίας στο πεδίο αυτό [3]. Προστέθηκε επίσης η ρήτρα για το Γιβραλτάρ (άρθρο [1 παράγραφοι 4 και 5]).

[2] Μονομερής δήλωση της Επιτροπής σχετικά με το [άρθρο 1 παράγραφος 3]:

[3] Δήλωση των κρατών μελών για τα στρατιωτικά θέματα που σχετίζονται με τον Ενιαίο Ευρωπαϊκό Ουρανό:

Δεύτερον, το Συμβούλιο αποφάσισε να αφαιρέσει τα άρθρα στα οποία συνοψίζονταν τα γενικά κριτήρια για τα μέτρα που πρέπει να ληφθούν στους διάφορους τομείς δράσης, πράγμα το οποίο είναι αποδεκτό, αφού τα εν λόγω κριτήρια αποτελούν σύνοψη του περιεχομένου των επιμέρους κανονισμών, που εγκρίνονται ταυτοχρόνως. Με αυτή την αλλαγή, οι τροπολογίες 2 και 13 του Κοινοβουλίου καθίστανται περιττές. Στην κοινή θέση επίσης συγκεντρώνονται μαζί όλοι οι ορισμοί και των τεσσάρων κανονισμών σε ένα ενιαίο άρθρο στον παρόντα κανονισμό (άρθρο [2]).

Τρίτον, το Συμβούλιο εισήγαγε τρία άρθρα σχετικά με οριζόντια θέματα, τα οποία ρύθμιζε η Επιτροπή στους επιμέρους κανονισμούς των προτάσεών της, και συγκεκριμένα τον ρόλο των εθνικών εποπτικών αρχών (άρθρο [4]), τις σχέσεις με τον Eurocontrol (άρθρο [7]) και τη διαβούλευση με τους ενδιαφερόμενους φορείς (άρθρο [8]). Η κοινή θέση επίσης μετακινεί από τον επιμέρους κανονισμό στον παρόντα κανονισμό πλαίσιο τις διατάξεις που αφορούν τις διαδικασίες της Επιτροπής Ενιαίου Ουρανού (άρθρο [5 παράγραφοι 2 και 3]).

Όσον αφορά τις σχέσεις μεταξύ της Κοινότητας και του Eurocontrol, το Κοινοβούλιο εξέτασε την ανάγκη να ενισχυθεί το επίπεδο συνεργασίας μεταξύ των δύο οργανισμών στη δημιουργία του Ενιαίου Ευρωπαϊκού Ουρανού. Εν τω μεταξύ, διαμορφώθηκε νέα κατάσταση, τον Οκτώβριο του 2002, με την υπογραφή του πρωτοκόλλου προσχώρησης της Κοινότητας στον εν λόγω οργανισμό. Το Συμβούλιο ενέκρινε μια διάταξη, στην οποία καθορίζονται οι πρακτικές ρυθμίσεις για τη συμμετοχή του Eurocontrol στις νομοθετικές εργασίες. Επιβεβαιώνοντας και πάλι το δικαίωμα πρωτοβουλίας της (η Επιτροπή θα διατυπώσει μονομερή δήλωση για τον σκοπό αυτόν [4]), η Επιτροπή πιστεύει ότι η προσέγγιση αυτή, σε συνδυασμό με τη συμμετοχή της Κοινότητας, μπορεί να γίνει δεκτή. Σύμφωνα με την προσέγγιση αυτή, ο Eurocontrol θα ασκεί τη δική του κανονιστική εξουσία, βάσει της αναθεωρημένης Σύμβασης και η Κοινότητα θα συμμετέχει στην άσκηση αυτή υπό την ιδιότητα του συμβαλλομένου μέρους του Eurocontrol. Ο καταμερισμός των καθηκόντων όσον αφορά την τεχνική προετοιμασία των κοινοτικών κανόνων και την ευθύνη για την εκτέλεσή τους θα καθορισθεί με βάση το άρθρο [7]. Οι αναγκαίες διοικητικές ρυθμίσεις θα καθορισθούν σε διοικητική συμφωνία μεταξύ της Επιτροπής και του Eurocontrol, η οποία βαίνει προς ολοκλήρωση.

[4] Μονομερής δήλωση της Επιτροπής σχετικά με το άρθρο [7]:

Όσον αφορά τη διαβούλευση με τους ενδιαφερόμενους φορείς, το Κοινοβούλιο εξέτασε την ανάγκη για συμβουλευτική ομάδα του κλάδου, με θεσμικό ρόλο. Η Επιτροπή συμφώνησε με την αρχή της πλήρους διαβούλευσης με τον κλάδο, αλλά παρέμεινε αντίθετη με την ιδέα της δημιουργίας ενός φορέα, που θα αποτελούσε επανάληψη υφισταμένων ρυθμίσεων. Το Συμβούλιο ενέκρινε υποχρεώσεις για αποτελεσματικούς μηχανισμούς διαβούλευσης, καθώς και σχετικά με την έκταση των εν λόγω διαβουλεύσεων.

3.1.2 Ειδικές παρατηρήσεις

3.1.2.1 Τροπολογίες του Ευρωπαϊκού Κοινοβουλίου που έγιναν δεκτές από την Επιτροπή και ενσωματώθηκαν εν όλω ή εν μέρει στην κοινή θέση

Τροπολογία 3 εν μέρει. Η αιτιολογία [3] αναφέρεται στην αποστολή γενικού συμφέροντος κατά την παροχή υπηρεσιών αεροναυτιλίας.

Τροπολογία 5 εν μέρει. Η αιτιολογία [16] περιλαμβάνει τον όρο "θα πρέπει" όσον αφορά τη διαβούλευση με τους κοινωνικούς εταίρους.

Τροπολογίες 6 και 28 εν μέρει. Το άρθρο [8] εισάγει την υποχρέωση στήριξης σε "αποτελεσματικό μηχανισμό διαβούλευσης". Η διαβούλευση αυτή καλύπτει την εξέλιξη και εισαγωγή νέων αντιλήψεων και τεχνολογιών.

Τροπολογία 7. Στην αιτιολογία [15], το Συμβούλιο αναφέρεται στους "οικονομικούς και κοινωνικούς εταίρους".

Τροπολογία 8. Το άρθρο [1 παράγραφος 2] εισάγει την αρχή της συνέπειας σε σχέση με τις εθνικές αμυντικές ανάγκες.

Τροπολογία 9. Κατόπιν της υπογραφής του πρωτοκόλλου προσχώρησης της Κοινότητας στην αναθεωρημένη Σύμβαση του Eurocontrol, στις 8 Οκτωβρίου 2002, η Κοινότητα συμμετέχει ως μέλος του εν λόγω οργανισμού επί προσωρινής βάσεως, εν αναμονή της έναρξης ισχύος αυτού του πρωτοκόλλου. Με τον τρόπο αυτόν θα επιτευχθούν κανονιστικές συνέργειες και συνεπείς προσεγγίσεις μεταξύ των δύο οργανισμών. Όσον αφορά την ανάγκη να αποφευχθεί επικάλυψη, στο άρθρο [7] υποστηρίζεται η αρχή του υψηλότερου δυνατού επιπέδου συνεργασίας μεταξύ της Κοινότητας και του Eurocontrol, με σκοπό την έγκριση εκτελεστικών κανόνων, βάσει της πείρας σχετικά με τις διαδικασίες ανάθεσης εντολών που έχει αποκτηθεί σε άλλους τομείς (τηλεπικοινωνίες).

Τροπολογία 10 εν μέρει. Το άρθρο [1 παράγραφος 1] αναφέρει τον στόχο να έχει θεσπισθεί το κανονιστικό πλαίσιο για τον Ενιαίο Ευρωπαϊκό Ουρανό έως τις 31 Δεκεμβρίου 2004.

Τροπολογία 26. Η κοινή θέση αναφέρεται, στο άρθρο [5], στην έγκριση του εσωτερικού κανονισμού της Επιτροπής Ενιαίου Ουρανού.

Τροπολογία 31. Το άρθρο [9] προβλέπει συμμετοχή του Eurocontrol στη διαδικασία αξιολόγησης των επιδόσεων και περιλαμβάνει τη διάδοση ορθών πρακτικών ως βασικό στόχο.

Τροπολογία 33. Στο άρθρο [11] απαριθμούνται όλες οι καταστάσεις για τις οποίες πρέπει υπάρχουν διασφαλίσεις, για λόγους συμφερόντων των πολιτικών ασφάλειας και άμυνας, συμπεριλαμβανομένης της διεξαγωγής στρατιωτικών επιχειρήσεων.

3.1.2.2 Τροπολογίες του Ευρωπαϊκού Κοινοβουλίου που έγιναν δεκτές από την Επιτροπή και δεν ενσωματώθηκαν στην κοινή θέση

Τροπολογίες 4 και 30. Σκοπός των τροπολογιών αυτών είναι να εισαχθεί ένας αποτελεσματικός μηχανισμός επιβολής κυρώσεων στους φορείς εκμετάλλευσης που παραβαίνουν τους κανόνες.

Τροπολογία 11. Όσον αφορά τους ορισμούς, η κοινή θέση βασίζεται στην ορολογία της ICAO, για λόγους συνέπειας.

Τροπολογία 12. Σκοπός της παρούσας τροπολογίας είναι να επιβεβαιωθεί ο ρόλος που έχουν τα κράτη να αποφασίζουν για το καθεστώς και τη δομή των φορέων παροχής υπηρεσιών.

Τροπολογίες 14 έως 23 πλην της 19. Το Συμβούλιο διέγραψε τις αιτιολογίες και τα άρθρα που αναφέρονταν στα γενικά κριτήρια σε καθένα από τα επιμέρους πεδία δράσης. Οι τροπολογίες αυτές αφορούσαν τα εν λόγω άρθρα.

Τροπολογία 32. Με την τροπολογία αυτή καθορίζεται το περιεχόμενο των εκθέσεων αξιολόγησης.

3.1.2.3 Τροπολογίες του Ευρωπαϊκού Κοινοβουλίου που απορρίφθηκαν από την Επιτροπή και δεν ενσωματώθηκαν εν όλω ή εν μέρει στην κοινή θέση

Τροπολογία 19. Το Συμβούλιο διέγραψε τις αιτιολογίες και τα άρθρα που αναφέρονταν στα γενικά κριτήρια σε καθένα από τα επιμέρους πεδία δράσης. Η τροπολογία αυτή αφορούσε τα εν λόγω άρθρα.

Τροπολογίες 24 και 27. Οι παρούσες τροπολογίες δεν είναι σύμφωνες με τους κανόνες διατύπωσης, που εγκρίθηκαν για την εφαρμογή της απόφασης σχετικά με τη διαδικασία επιτροπής (απόφαση 1999/468/ΕΚ του Συμβουλίου).

Τροπολογία 29. Με την εν λόγω τροπολογία επιβάλλεται υποχρέωση στην Επιτροπή να επεκτείνει τον Ενιαίο Ευρωπαϊκό Ουρανό σε τρίτες χώρες.

Τροπολογία 34. Η τροπολογία αναφέρει τις υποχρεώσεις των κρατών μελών που απορρέουν από υφιστάμενες διεθνείς συνθήκες.

3.2 Κανονισμός του Ευρωπαϊκού Κοινοβουλίου και του Συμβουλίου σχετικά με την παροχή υπηρεσιών αεροναυτιλίας στο πλαίσιο του Ενιαίου Ευρωπαϊκού Ουρανού (2001/0235 (COD))

3.2.1 Γενικές παρατηρήσεις

Μια γενική σύσταση του Κοινοβουλίου ήταν να ενισχυθούν οι πλευρές του παρόντος κανονισμού που αφορούν την ασφάλεια. Η Επιτροπή δέχθηκε αυτή την υπόδειξη στην τροποποιημένη πρότασή της. Το Συμβούλιο επίσης αναθεώρησε τον κανονισμό υπό το πρίσμα της προτεραιότητας της ασφάλειας έναντι άλλων πλευρών, όπως της δυναμικότητας και της αποδοτικότητας. Οι υπηρεσίες έρευνας και διάσωσης εξαιρέθηκαν από το πεδίο εφαρμογής του κανονισμού, λόγω του στρατιωτικού τους χαρακτήρα στα περισσότερα κράτη μέλη. Το Συμβούλιο επέφερε και άλλες αλλαγές ως ακολούθως.

Η πρώτη αλλαγή αφορά τον λεπτομερέστερο προσδιορισμό του ρόλου των εθνικών εποπτικών αρχών έναντι των περιφερειακών παρόχων υπηρεσιών ή των παρόχων υπηρεσιών σε άλλα κράτη μέλη πλην εκείνου στο οποίο είναι εγκατεστημένοι οι εν λόγω πάροχοι (άρθρο [2 παράγραφοι 3 και 4]). Το Συμβούλιο υιοθέτησε απλούστερη λύση σχετικά με τους αναγνωρισμένους οργανισμούς (άρθρο [3]), αποφεύγοντας να αναθέσει αρμοδιότητες στην Επιτροπή για τον περαιτέρω καθορισμό διαδικασιών και απαιτήσεων.

Το Συμβούλιο αποφάσισε να αφαιρέσει τη διάταξη σχετικά με τη χορήγηση αδειών και την εκπαίδευση των ελεγκτών, λόγω του δηλωτικού της χαρακτήρα. Η Επιτροπή δέχθηκε αυτή την άποψη, αλλά υπέβαλε δήλωση, η οποία αντικατοπτρίζει τους στόχους της στον τομέα αυτόν, όπως αναφέρονται στην πρότασή της [5]. Η Επιτροπή θεωρεί σημαντικό τον ανθρώπινο παράγοντα στην υλοποίηση του Ενιαίου Ευρωπαϊκού Ουρανού, πράγμα το οποίο οφείλεται στην ανάγκη να προβλέπονται επαρκή επίπεδα ιδιαίτερα ειδικευμένου προσωπικού, ώστε να υπάρχει εγγύηση για την ασφάλεια και την αποτελεσματικότητα των επιχειρήσεων και να αναπτυχθεί η κοινωνική διάσταση του Ενιαίου Ευρωπαϊκού Ουρανού, μέσω του κοινωνικού διαλόγου.

[5] Μονομερής δήλωση της Επιτροπής:

Μια άλλη αλλαγή αφορά τους κανόνες για την παροχή υπηρεσιών αεροναυτιλίας και τον έλεγχο της συμμόρφωσης των παρόχων υπηρεσιών. Η έννοια των κοινών απαιτήσεων (άρθρο [5]) και πιστοποίησης (άρθρο [6]) αντικατέστησε την έννοια της χορήγησης άδειας, που υπήρχε στην πρόταση της Επιτροπής. Αυτό δεν αποτελεί αλλαγή ως προς την ουσία, αλλά μάλλον μεγαλύτερη έμφαση στις απαιτήσεις δημοσίου συμφέροντος, όπως συνέστησε το Κοινοβούλιο. Η Επιτροπή επίσης διευκρίνισε, σε μονομερή δήλωση, τον τρόπο με τον οποίο σκοπεύει να αναπτύξει κοινές απαιτήσεις [6]. Η κοινή θέση επίσης περιλαμβάνει εξαίρεση των στρατιωτικών παρόχων που προσφέρουν μη στρατιωτικές υπηρεσίες σε μειωμένη κλίμακα από την εφαρμογή του συστήματος πιστοποίησης (άρθρο [6 παράγραφος 5]).

[6] Μονομερείς δηλώσεις της Επιτροπής σχετικά με το άρθρο [5]:

Όσον αφορά τη διαδικασία ορισμού, το Συμβούλιο επιβεβαίωσε τον αποκλειστικό ρόλο των κρατών μελών (άρθρο [7 παράγραφος 3] στη επιλογή των παρόχων υπηρεσιών αεροναυτιλίας και αυτό το προνόμιο επεκτάθηκε επίσης στην παροχή μετεωρολογικών υπηρεσιών (άρθρο [8]).

Το Κοινοβούλιο συνέστησε να εξασφαλισθεί συνέπεια μεταξύ του προτεινόμενου συστήματος τελών και της πολυμερούς συμφωνίας του Eurocontrol σχετικά με την είσπραξη τελών διαδρομής. Η Επιτροπή το δέχθηκε. Το Συμβούλιο όντως ακολούθησε την υπόδειξη του Κοινοβουλίου (άρθρο [13]). Περαιτέρω εκτελεστικοί κανόνες στον τομέα αυτόν θα θεσπισθούν μέσω εντολών προς τον Eurocontrol. Αναφορικά με τον καθορισμό της βάσης κόστους για τα τέλη, στην κοινή θέση έχουν αφαιρεθεί οι διατάξεις σχετικά με τις εξωτερικές δαπάνες. Τέλος, όσον αφορά τα κίνητρα στα συστήματα τελών, η εφαρμογή τους επαφίεται στην επιλογή των επιμέρους κρατών μελών (άρθρο [14 παράγραφος 3 σημείο (ε)]).

Οι αλλαγές τις οποίες επέφερε το Συμβούλιο ήταν αποδεκτές εν πολλοίς, διότι εξασφαλίζουν την επίτευξη των στόχων του κανονισμού. Ωστόσο, όσον αφορά το εξωτερικό κόστος, η Επιτροπή είναι υπέρ της ρητής συμπερίληψής του στο σύστημα τελών, ώστε να υπάρχει λογική συνέπεια με τον στόχο να επιδιωχθεί η εισαγωγή περιβαλλοντικών τελών στο πλαίσιο του ICAO και με την απόφαση του Συμβουλίου και του Ευρωπαϊκού Κοινοβουλίου στο έκτο κοινοτικό πρόγραμμα δράσης για το περιβάλλον [7] σχετικά με τον "...[προσδιορισμό και ανάληψη] ειδικών δράσεων για τη μείωση των εκπομπών αερίων θερμοκηπίου από τα αεροπλάνα, εφόσον δεν συμφωνηθεί μια τέτοια δράση στα πλαίσια του [ICAO] μέχρι το 2002". Αν και προτιμά ρητή μνεία του εξωτερικού κόστους στη βάση κόστους (άρθρο [14 παράγραφος 2]), η Επιτροπή θεωρεί ότι οι παρούσες διατάξεις, συγκεκριμένα το άρθρο [14 παράγραφος 3 σημείο (ε)], αφήνουν ωστόσο να εννοηθεί ότι μπορεί να γίνει προσαρμογή των αεροναυτιλιακών τελών για να προωθηθεί η περιβαλλοντική απόδοση.

[7] Απόφαση αριθ. 1600/2002/ΕΚ του Ευρωπαϊκού Κοινοβουλίου και του Συμβουλίου της 22ας Ιουλίου 2002 για τη θέσπιση του έκτου κοινοτικού προγράμματος δράσης για το περιβάλλον, ΕΕ L 242, 10.9.2002, σ. 1-15

3.2.2 Ειδικές παρατηρήσεις

3.2.2.1 Τροπολογίες του Ευρωπαϊκού Κοινοβουλίου που έγιναν δεκτές από την Επιτροπή και ενσωματώθηκαν εν όλω ή εν μέρει στην κοινή θέση

Τροπολογία 1. Η αιτιολογία [2] αναφέρεται στην ανάγκη "τήρησης των απαιτήσεων δημοσίου συμφέροντος, ιδίως όσον αφορά την ασφάλεια".

Τροπολογίες 2, 15 και 34 εν μέρει. Στην αιτιολογία [7] διευκρινίζεται ότι οι αναγνωρισμένοι οργανισμοί πρέπει να διαθέτουν τεχνική πείρα.

Τροπολογίες 6 και 18 εν μέρει. Στο άρθρο [1 σημείο (ε)] στο παράρτημα [II] διευκρινίζεται ότι το πιστοποιητικό που χορηγείται πρέπει να αναφέρεται σε συγκεκριμένη περίοδο, που πρέπει να καθορίζεται από τις εθνικές εποπτικές αρχές.

Τροπολογίες 7 και 20. Η αιτιολογία [10] αναφέρει την ανάγκη συμφωνίας με τα διεθνή πρότυπα.

Τροπολογίες 8 και 9. Στις αιτιολογίες [12 και 19] έχει προστεθεί η μνεία της ασφάλειας.

Τροπολογία 11. Η τροπολογία αντικατοπτρίζεται στην αιτιολογία [19] του κανονισμού πλαισίου.

Τροπολογίες 19 και 21. Η τροπολογία αντικατοπτρίζεται στο άρθρο [5] του κανονισμού.

Τροπολογία 23. Το άρθρο [10] προβλέπει την υποχρέωση να συνάπτονται γραπτές συμφωνίες μεταξύ των πολιτικών και στρατιωτικών αρχών.

Τροπολογία 25. Το άρθρο [12 παράγραφος 1] αναφέρει την υποχρέωση να χρησιμοποιούνται τα δεδομένα μόνον για επιχειρησιακούς σκοπούς.

Τροπολογία 28. Κατά το άρθρο [13] και το άρθρο [14 παράγραφος 3], εισάγεται η διάταξη ότι τα συστήματα τελών πρέπει να είναι σύμφωνα με την πολυμερή συμφωνία του Eurocontrol σχετικά με την είσπραξη τελών διαδρομής.

Τροπολογία 29 εν μέρει. Το άρθρο [14 παράγραφος 3] ορίζει την ευθύνη των κρατών μελών για την επιβολή τελών όσον αφορά όλες τις υπηρεσίες αεροναυτιλίας.

Τροπολογία 30 εν μέρει. Στο άρθρο [14 παράγραφος 3 σημείο (ε)] έχει προστεθεί η μνεία της ασφάλειας. Η έννοια των αλληλεπιδοτήσεων βρίσκεται τώρα στο άρθρο [14 παράγραφος 2 σημείο (δ)] και αντικατοπτρίζει εν μέρει την τροπολογία.

Τροπολογία 32 εν μέρει. Το Συμβούλιο ασχολήθηκε με το οριζόντιο ζήτημα της διαβούλευσης με τους ενδιαφερόμενους φορείς στον κανονισμό πλαίσιο (βλ. παράγραφο 3.1.1).

Τροπολογία 33. Το παράρτημα [I] προβλέπει την οικονομική και οργανωτική ανεξαρτησία των αναγνωρισμένων οργανισμών.

Τροπολογία 35. Το ζήτημα αυτό θα ρυθμισθεί με βάση το άρθρο [5] του κανονισμού.

3.2.2.2 Τροπολογίες του Ευρωπαϊκού Κοινοβουλίου που έγιναν δεκτές από την Επιτροπή και δεν ενσωματώθηκαν στην κοινή θέση

Τροπολογία 3. Σκοπός αυτής της τροπολογίας είναι να προστεθεί μια αιτιολογία σχετικά με τον μελλοντικό ρόλο και τις αρμοδιότητες του Ευρωπαϊκού Οργανισμού Ασφάλειας της Αεροπορίας.

Τροπολογίες 4, 5 και 16. Το Συμβούλιο διέγραψε την αιτιολογία και το άρθρο που αφορούν τη χορήγηση αδειών και την εκπαίδευση των ελεγκτών.

Τροπολογία 10. Με την παρούσα τροπολογία υποστηρίζεται ο σχηματισμός χρηματικού αποθεματικού για την αντιμετώπιση απότομης κάμψης της εναέριας κυκλοφορίας, η οποία προκαλεί άμεσες αυξήσεις των τελών.

Τροπολογία 17. Στην τροπολογία αυτή ορίζεται ένας από τους στόχους του συστήματος πιστοποίησης, δηλαδή να καθίσταται δυνατή η συνεργασία μεταξύ των παρόχων υπηρεσιών.

Τροπολογία 22. Το Συμβούλιο διέγραψε τη διάταξη σχετικά με τη ρήτρα "κεκτημένων δικαιωμάτων" για τους υπάρχοντες παρόχους υπηρεσιών.

Τροπολογία 24. Το Συμβούλιο διέγραψε την παράγραφο του άρθρου που αφορά την ενημέρωση της Επιτροπής σχετικά με τις ρυθμίσεις των κρατών μελών για πολιτικοστρατιωτική συνεργασία.

Τροπολογία 27. Σκοπός αυτής της τροπολογίας είναι να προσδιορισθούν καλύτερα οι όροι για την ανταλλαγή επιχειρησιακών δεδομένων.

Τροπολογία 31. Το σχετικό άρθρο έχει μετακινηθεί στον κανονισμό πλαίσιο.

3.2.2.3 Τροπολογίες του Ευρωπαϊκού Κοινοβουλίου που απορρίφθηκαν από την Επιτροπή και δεν ενσωματώθηκαν εν όλω ή εν μέρει στην κοινή θέση

Τροπολογία 12. Ο όρος "βοηθητικές υπηρεσίες" δεν χρησιμοποιείται πλέον στην κοινή θέση.

Τροπολογία 13. Η τροπολογία αυτή εισάγει την αρχή αυστηρού (διαρθρωτικού) διαχωρισμού μεταξύ εθνικών εποπτικών αρχών και φορέων παροχής υπηρεσιών αεροναυτιλίας.

Τροπολογία 14. Η παρούσα τροπολογία εισάγει έναν μηχανισμό προσφυγής, σε περίπτωση διαφορών μεταξύ των χρηστών του εναέριου χώρου και των κρατών μελών.

Τροπολογία 26. Με την τροπολογία αυτή καθιερώνεται η αρχή της εμπορικής αξίας των επιχειρησιακών δεδομένων.

Τροπολογίες 87, 88, 89 και 99. Σκοπός των εν λόγω τροπολογιών είναι να επιβεβαιωθεί η αρχή της ενότητας των υπηρεσιών αεροναυτιλίας, η ανάγκη να παρέχονται στο πλαίσιο ενός ενιαίου οργανισμού.

3.3 Κανονισμός του Ευρωπαϊκού Κοινοβουλίου και του Συμβουλίου σχετικά με την οργάνωση και τη χρήση του εναέριου χώρου στο πλαίσιο του Ενιαίου Ευρωπαϊκού Ουρανού (2001/0236 (COD))

3.3.1 Γενικές παρατηρήσεις

Το Συμβούλιο επέφερε ορισμένες γενικές αλλαγές σε σχέση με την πρόταση της Επιτροπής. Η Επιτροπή θα μπορούσε να δεχθεί τις εν λόγω αλλαγές. Ωστόσο, θεωρεί λυπηρό ότι ορισμένες από αυτές εισήχθησαν, και ιδίως εκείνες που σχετίζονται με τα λειτουργικά τμήματα εναέριου χώρου, διότι μειώνουν τη δυνατότητα παρέμβασης των κοινοτικών οργάνων προκειμένου να εγγυώνται αποτελεσματικότητα και συνοχή της οργάνωσης του εναέριου χώρου.

Μια πρώτη αλλαγή αφορά το πεδίο εφαρμογής του κανονισμού. Καλύπτει τον εναέριο χώρο υπό την ευθύνη των κρατών μελών που περιλαμβάνεται στην ευρωπαϊκή και αφρικανική περιοχή της ICAO (άρθρο [1 παράγραφος 3]). Επιπλέον, τα κράτη μέλη δύνανται να αποφασίσουν να συμπεριλάβουν και άλλον υπό την ευθύνη τους εναέριο χώρο, ιδίως εκείνον πάνω από την ανοικτή θάλασσα όπου παρέχουν υπηρεσίες αεροναυτιλίας κατόπιν εντολής της ICAO (άρθρο [1 παράγραφος 3]).

Το Συμβούλιο αναθεώρησε τη διαδικασία για την εγκαθίδρυση ενιαίας Ευρωπαϊκής Περιοχής Πληροφοριών Πτήσης Ανώτερου Εναέριου Χώρου (European Upper Flight Information Region, EUIR). Αποφάσισε να εισαγάγει τη διαδικασία που ορίζεται στο άρθρο 300 της συνθήκης, λόγω της ανάγκης να υποβληθεί αυτό το εγχείρημα στη διαδικασία λήψεως αποφάσεων της ICAO και της ενδεχόμενης ανάμειξης τρίτων χωρών (άρθρο [3 παράγραφος 1]) [8]. Το Συμβούλιο αποσαφήνισε ότι η εγκαθίδρυση της EUIR δεν θα έχει επιπτώσεις στις ευθύνες των κρατών μελών έναντι της ICAO (άρθρο [3 παράγραφος 4]). Το Συμβούλιο επίσης προτίμησε να καταστήσει διάφορες ενέργειες στο πλαίσιο του κανονισμού ανεξάρτητες από την εγκαθίδρυση της EUIR.

[8] Κοινή δήλωση των κρατών μελών και της Επιτροπής σχετικά με το άρθρο [3 παράγραφος 1]:

Η κοινή θέση δεν περιέχει διάταξη σχετικά με τις πτήσεις σε ευθεία γραμμή, όπως συνέβαινε με την πρόταση της Επιτροπής. Η εν λόγω διάταξη θεωρήθηκε ξεπερασμένη, λόγω των πρόσφατων εξελίξεων στον Eurocontrol.

Σχετικά με τη δημιουργία λειτουργικών τμημάτων εναέριου χώρου, το Κοινοβούλιο πρότεινε μια τροπολογία με σκοπό να εισαχθεί μηχανισμός επίλυσης των διαφορών, σε περίπτωση που τα κράτη μέλη διαφωνούν όσον αφορά τον ορισμό (διασυνοριακών) λειτουργικών τμημάτων εναέριου χώρου. Η Επιτροπή απέρριψε αυτή την τροπολογία, κρίνοντας ότι ο εν λόγω ορισμός θα λάμβανε τελικά χώρα στο πλαίσιο της διαδικασίας επιτροπής. Το Συμβούλιο έκρινε ότι δεν μπορούν να επιβληθούν στα επιμέρους κράτη αποφάσεις στο πεδίο αυτό. Ως εκ τούτου, περιόρισε τη χρήση της διαδικασίας επιτροπής στον ορισμό γενικών αρχών (άρθρο [5 παράγραφος 3]) και επέτρεψε μόνον συμβουλευτικό ρόλο για την Επιτροπή (άρθρο [5 παράγραφος 4]).

Το Συμβούλιο τροποποίησε τη διάταξη σχετικά με τον πολιτικοστρατιωτικό συντονισμό, ώστε να καλύψει μόνον την εφαρμογή της έννοιας της ευέλικτης χρήσης του εναέριου χώρου (άρθρο [7]). Αυτή η κίνηση αιτιολογήθηκε βάσει της επιθυμίας του να περιορίσει την ενδεχόμενη παρεμβολή του κανονισμού στο στρατιωτικό πεδίο, σύμφωνα με τη νομική βάση του κανονισμού (κοινή πολιτική μεταφορών).

Η κοινή θέση απέκλινε από την πρόταση της Επιτροπής όσον αφορά την επέκταση του πεδίου εφαρμογής του παρόντος κανονισμού στον κατώτερο εναέριο χώρο και εξάρτησε αυτή την επέκταση από την πρόοδο που θα επιτευχθεί στον ανώτερο εναέριο χώρο (άρθρο [10]).

Το Κοινοβούλιο υπέβαλε τροπολογίες (56, 60 και 63) με σκοπό να προστεθεί μνεία του ρόλου του οργανισμού Eurocontrol στην ανάπτυξη μελλοντικών μέτρων. Η Επιτροπή απέρριψε τις υπόψη τροπολογίες ως μη ενδεικνυόμενες σε κοινοτική νομοθετική πράξη. Στην κοινή θέση ακολουθείται η θέση του Κοινοβουλίου, κατά την έννοια ότι όλοι οι εκτελεστικοί κανόνες του παρόντος κανονισμού θα θεσπισθούν μέσω εντολών προς τον Eurocontrol (άρθρο [7] του κανονισμού πλαισίου).

3.3.2 Ειδικές παρατηρήσεις

3.3.2.1 Τροπολογίες του Ευρωπαϊκού Κοινοβουλίου που έγιναν δεκτές από την Επιτροπή και ενσωματώθηκαν εν όλω ή εν μέρει στην κοινή θέση

Τροπολογία 36. Η αιτιολογία [8] αναφέρεται στην ευρωπαϊκή κλίμακα.

Τροπολογία 37. Το άρθρο [5 παράγραφος 3] προβλέπει τη συμμετοχή του Eurocontrol στη διαδικασία σχεδιασμού των λειτουργικών τμημάτων εναέριου χώρου.

Τροπολογία 41 εν μέρει. Στην αιτιολογία [17] εισάγεται μνεία του ρόλου του Eurocontrol στη διαχείριση της ροής.

Τροπολογία 47 εν μέρει. Στο άρθρο [2] ο ορισμός του επιπέδου διαχωρισμού υπόκειται σε διακυμάνσεις οι οποίες δικαιολογούνται λόγω επιχειρησιακών απαιτήσεων.

Τροπολογία 49. Το άρθρο [1] προβλέπει ότι λαμβάνονται δεόντως υπόψη οι περιφερειακές συμφωνίες στο πλαίσιο της ICAO.

Τροπολογίες 52 και 53. Στο άρθρο [5 παράγραφος 2 σημείο α)] εισάγεται η ανάγκη κατάρτισης φακέλου ασφαλείας.

Τροπολογία 54. Στο άρθρο [5 παράγραφος 2 σημείο δ)] εισάγεται η έννοια του βελτιστοποιημένου συντονισμού.

Τροπολογία 64 εν μέρει. Το Συμβούλιο ασχολήθηκε με το οριζόντιο ζήτημα της διαβούλευσης με τους ενδιαφερόμενους φορείς στον κανονισμό πλαίσιο (βλ. παράγραφο 3.1.1).

3.3.2.2 Τροπολογίες του Ευρωπαϊκού Κοινοβουλίου που έγιναν δεκτές από την Επιτροπή και δεν ενσωματώθηκαν στην κοινή θέση

Τροπολογία 38. Με την εν λόγω τροπολογία ενισχύεται η μνεία των επιχειρησιακών συνθηκών.

Τροπολογίες 39, 43 και 55. Το Συμβούλιο διέγραψε τη διάταξη σχετικά με τις πτήσεις σε ευθεία γραμμή.

Τροπολογία 40. Η τροπολογία αυτή καλύπτει την ανάγκη διακυβερνητικής συνεργασίας επί στρατιωτικών θεμάτων.

Τροπολογία 42. Το Συμβούλιο διέγραψε τον ορισμό που αναφέρεται στην παρούσα τροπολογία.

Τροπολογίες 44 και 45. Όσον αφορά τους ορισμούς, η κοινή θέση βασίζεται στην ορολογία της ICAO, για λόγους συνέπειας.

Τροπολογία 48. Στην τροπολογία αυτή καθορίζεται προθεσμία πέντε ετών για τη διεύρυνση της έννοιας της ενιαίας περιοχής πληροφοριών πτήσης στον κατώτερο εναέριο χώρο.

Τροπολογία 62. Με την εν λόγω τροπολογία ενισχύεται η μνεία της ασφαλούς και εύτακτης ροής της εναέριας κυκλοφορίας.

3.3.2.3 Τροπολογίες του Ευρωπαϊκού Κοινοβουλίου που απορρίφθηκαν από την Επιτροπή και δεν ενσωματώθηκαν εν όλω ή εν μέρει στην κοινή θέση

Τροπολογία 46. Με την τροπολογία αυτή καθορίζεται προθεσμία για τη δημιουργία της ευρωπαϊκής περιοχής πληροφοριών πτήσης ανώτερου εναέριου χώρου (European Upper Flight Information Region, EUIR).

Τροπολογία 50. Με την τροπολογία αυτή προσδιορίζονται τα εθνικά σύνορα από οριζόντια και κατακόρυφη άποψη.

Τροπολογία 51. Η παρούσα τροπολογία αποσκοπεί να εισαγάγει έναν μηχανισμό επίλυσης διαφορών, σε περίπτωση που τα κράτη μέλη διαφωνούν σχετικά με τον καθορισμό των (διασυνοριακών) λειτουργικών τμημάτων εναέριου χώρου.

Τροπολογίες 57 και 59. Με τις παρούσες τροπολογίες ενισχύονται οι διατάξεις που αφορούν την πολιτικοστρατιωτική συνεργασία.

Τροπολογία 58. Με την τροπολογία αυτή η έννοια της ευέλικτης χρήσης του εναέριου χώρου υπόκειται στους κανόνες διαχείρισης της ροής της εναέριας κυκλοφορίας.

Τροπολογία 61. Η εν λόγω τροπολογία προβλέπει την ύπαρξη συνοχής μεταξύ των κανόνων που αφορούν τη διαχείριση της ροής με τη Σύμβαση του Eurocontrol.

3.4 Κανονισμός του Ευρωπαϊκού Κοινοβουλίου και του Συμβουλίου σχετικά με τη διαλειτουργικότητα του ευρωπαϊκού δικτύου διαχείρισης της εναέριας κυκλοφορίας (2001/0237 (COD))

3.4.1 Γενικές παρατηρήσεις

Το Συμβούλιο δεν επέφερε ουσιαστικές αλλαγές σε σχέση με την πρόταση της Επιτροπής. Επομένως, η Επιτροπή είναι σε θέση να υποστηρίξει πλήρως την κοινή θέση όσον αφορά τον παρόντα κανονισμό.

Η κοινή θέση εισήγαγε περισσότερες λεπτομερείς διατάξεις σχετικά με τις μεταβατικές ρυθμίσεις, και αυτό με σκοπό να διασφαλισθούν οι επενδύσεις στις οποίες προέβησαν τα κράτη μέλη κατά το χρονικό διάστημα πριν από την έναρξη ισχύος του κανονισμού.

Από την άποψη της μορφής, στην κοινή θέση έχει μειωθεί ο αριθμός των άρθρων. Οι διατάξεις των κεφαλαίων II και III των προτάσεων της Επιτροπής συγχωνεύθηκαν σε ένα ενιαίο κεφάλαιο.

Όπως και στην περίπτωση των άλλων επιμέρους κανονισμών, το Συμβούλιο έκρινε ότι το ζήτημα της διαβούλευσης με τους ενδιαφερόμενους φορείς είναι οριζόντιου χαρακτήρα και, λόγω αυτού, ενδείκνυται περισσότερο να ρυθμισθεί στον κανονισμό πλαίσιο (βλ. παράγραφο 3.1.1).

Τέλος, το Συμβούλιο αποφάσισε να συστήσει μια ομάδα εμπειρογνωμόνων ad-hoc, προκειμένου να εξετάσει τις διατάξεις των διαφόρων παραρτημάτων του κανονισμού. Οι εργασίες αυτές δεν κατέληξαν σε σοβαρές αλλαγές, αλλά μάλλον σε τελειοποιήσεις, βάσει της τεχνικής και επιχειρησιακής πείρας.

3.4.2 Ειδικές παρατηρήσεις

3.4.2.1 Τροπολογίες του Ευρωπαϊκού Κοινοβουλίου που έγιναν δεκτές από την Επιτροπή και ενσωματώθηκαν εν όλω ή εν μέρει στην κοινή θέση

Τροπολογία 65. Στην κοινή θέση τροποποιείται το περιεχόμενο της αιτιολογίας [7], ώστε να αποφευχθεί η παρανόηση ότι oι πάροχοι υπηρεσιών θα μπορούσαν να έχουν διακριτική ευχέρεια στην εφαρμογή των κοινοτικών προδιαγραφών.

Τροπολογία 67 εν μέρει. Το άρθρο [1 παράγραφος 3] αναφέρει ότι υπάρχει ανάγκη να λαμβάνονται πλήρως υπόψη τα διεθνή πρότυπα τα οποία προωθούν την παγκόσμια διαλειτουργικότητα.

Τροπολογία 68. Το άρθρο [3 παράγραφος 4] αναφέρεται στην ανάγκη να συμφωνηθεί και να διατηρηθεί υψηλό επίπεδο ασφάλειας.

Τροπολογία 69 εν μέρει. Το άρθρο [3 παράγραφος 3 σημείο ε)] προσδιορίζει τους όρους εφαρμογής, συμπεριλαμβανομένης της ημερομηνίας συμμόρφωσης.

Τροπολογία 70. Το άρθρο [7] περιέχει συντακτικές βελτιώσεις, όπως υποδείχθηκαν με την τροπολογία.

Τροπολογίες 71, 72 και 73 εν μέρει. Το Συμβούλιο ασχολήθηκε με το οριζόντιο ζήτημα της διαβούλευσης με τους ενδιαφερόμενους φορείς στον κανονισμό πλαίσιο (βλ. παράγραφο 3.1.1). Στον εν λόγω κανονισμό γίνεται μνεία των επαγγελματικών ενώσεων και των χρηστών του εναέριου χώρου.

3.4.2.2 Τροπολογίες του Ευρωπαϊκού Κοινοβουλίου που έγιναν δεκτές από την Επιτροπή και δεν ενσωματώθηκαν στην κοινή θέση

Τροπολογία 74. Με την τροπολογία αυτή ενισχύεται η μνεία της ασφάλειας στις περιβαλλοντικές πλευρές.

Τροπολογία 76. Στην τροπολογία αυτή τονίζεται η ανάγκη για συστηματική ανάλυση των περιστατικών.

3.4.2.3 Τροπολογίες του Ευρωπαϊκού Κοινοβουλίου που απορρίφθηκαν από την Επιτροπή και δεν ενσωματώθηκαν εν όλω ή εν μέρει στην κοινή θέση

Τροπολογία 66. Η τροπολογία αυτή αναφέρεται στον Ευρωπαϊκό Οργανισμό Ασφάλειας της Αεροπορίας.

Τροπολογία 75. Σκοπός της τροπολογίας αυτής είναι να εξασφαλισθεί η συμμετοχή των χρηστών των συστημάτων, και συγκεκριμένα των ελεγκτών εναέριας κυκλοφορίας, στον καθορισμό των συστημάτων.

Τροπολογίες 77, 78 και 79. Η Επιτροπή έκρινε ότι αυτές οι τροπολογίες δεν ήταν αναγκαίες, αφού επαναλάμβαναν βασικές απαιτήσεις, που ήδη προβλέπονταν στο παράρτημα [II].

4. Συμπεράσματα

Η Επιτροπή θα προτιμούσε ισχυρότερη δέσμευση του Συμβουλίου στα θέματα της προώθησης της περιβαλλοντικά αποδοτικής χρήσης του εναέριου χώρου (ρητή συμπερίληψη του εξωτερικού κόστους στο σύστημα τελών). Επιπλέον, είναι σημαντικό να βελτιωθούν οι διατάξεις σχετικά με την αναδιοργάνωση του εναέριου χώρου, και ιδίως σχετικά με τη δημιουργία λειτουργικών τμημάτων εναέριου χώρου. Αυτό αποτελεί βασικό βήμα για την εξάλειψη του παρόντος κατακερματισμού και τη βελτίωση της συνολικής αποδοτικότητας του κοινοτικού συστήματος. Υπό το πρίσμα των αλλαγών που έγιναν στην κοινή θέση, η Επιτροπή αναγνώρισε ότι η αναδιοργάνωση του εναέριου χώρου θα εξαρτάται από ενέργειες των επιμέρους κρατών μελών, όσον αφορά τη διαχείριση του εναέριου χώρου τους, και των κοινοτικών θεσμικών οργάνων, κυρίως με σκοπό την εναρμόνιση των απαιτήσεων που διέπουν την εν λόγω αναδιοργάνωση. Το Συμβούλιο πρότεινε αυτή τη διπλή προσέγγιση για να προστατεύσει τα εθνικά κυριαρχικά δικαιώματα, καθιστώντας σαφές ότι, υπό τις παρούσες περιστάσεις, αυτός θα ήταν ο μόνος εφικτός τρόπος προόδου. Εν συνόλω, η Επιτροπή κρίνει ότι η κοινή θέση που καθορίστηκε στις 18 Μαρτίου 2003 δεν μεταβάλλει κατ' ουσία τους κύριους στόχους και την προσέγγιση των προτάσεών της και άρα είναι σε θέση να την υποστηρίξει.